**Knut Wessel Halvorsen** (1929–2014) var en norsk kunstner, gallerist og lærer som i nesten 30 år drev sitt eget galleri i Buvika. Han debuterte på Høstutstillingen i 2003. Halvorsen var utdannet lærer og arbeidet primært som det i mange år.

Liv og virke
------------

### Bakgrunn

Knut Wessel Halvorsen ble født på Frosta, men flyttet til Charlottenlund i Trondheim (den gang en del av Strinda) allerede på starten av 1930-tallet.

### Kunstner

Som kunstner drev Halvorsen i hovedsak med kunstformidling, men skapte også egen kunst. Han vokste opp i et kunstnerhjem med en far, Boye Halvorsen, som var både håndverks- og kunstmaler. De stilte også ut en del sammen, og sammen med Gerald Siler og Justin Siegert dannet de i noen år kunstnerfellesskapet «Gruppe Trøndelag». Gruppen viste utstillinger, også i Finland, der han ble kjøpt inn til Tammerfors bys kunstsamling.

På slutten av 1970-tallet kom i tillegg sønnen, grafikeren Knut Eerik Halvorsen, inn i dette fellesskapet, og de tre generasjoner Halvorsen viste flere egne utstillinger, blant annet i Galleri Arktica. I 2003 ble han antatt på Høstutstillingen med sin kollasj «Besøket». Bildet bygde han på en ufo-opplevelse som han mente å ha hatt på Fosen i 1957. I selve maleriet, som ble fullført først i 2003, skildrer han et møte mellom en ufo og en gruppe samer. I 2009 fullførte han en kollasj kalt «Gaisse-natt», der nordlyset spiller blålig trolsk over et høyt fjell.

Galleriet Arktica var et galleri som var integrert i hans egen villa i Buvika. Det ble satt opp i 1980 og var i bruk frem til hans død. Etter hans død ble det omgjort til smykkeverksted, drevet av kona til hans sønn. I 2008 flyttet hans sønn Knut Eerik et eldre bygg ned til samme tomt der han skulle både bo og åpne sitt eget galleri, Galleri Hammerdalen.

Halvorsen var utdannet lærer, med en særlig interesse for språk. Allerede i oppveksten i Trondheim ble han opptatt av finsk og praktiserte dette språket i sitt første år som lærer i en grensebygd i Finnmark. Deretter begynte han på lærerskolen i Tromsø som eneste norskspråklige student på den samiske linjen. Etter et nytt praksisår i Finnmark, og tilleggsundervisning i finsk, fullførte han lærerskolen i 1956 og tok deretter fatt på sin lærergjerning. På 1960-tallet utdannet han seg videre til adjunkt ved Norges Lærerhøgskole, med grunnfag i tysk og norsk. Han studerte også finsk på universitetet i Helsingfors. Halvorsen arbeidet ved flere skoler rundt om i Trøndelag; Byneset, Lysøya i Jøssund, Ørland statsrealskole, Verdal interkommunale skole, Sverresborg skole og Melhus kommunale realskole. Han avsluttet lærergjerningen ved Eid skole, hvor han var ansatt fra midten av 1970-tallet og til begynnelsen av 1990-tallet.

Knut Halvorsen var gift med finskfødte Terttu Tellervo (f. 1925, d. 2012) som var en viktig støttespiller for hans galleri. Han er sønn av kunstneren Boye Halvorsen (f. 1903, d. 1988) og far til kunstneren Knut Eerik Halvorsen (f. 1957). Han og kona flyttet til Buvika i 1970 og bodde der frem til sin død.

Referanser
----------

1. 1 2   Digitalarkivet, www.digitalarkivet.no, besøkt 20. juni 2022[Hentet fra Wikidata]
2. 1 2   type referanse menighetsblad, kirken.no, utgivelsessted Skaun, besøkt 20. juni 2022[Hentet fra Wikidata]
3. 1 2 3 4 5 6  Christiansen, Per (22. mai 2014). «Knut Wessel Halvorsen». *Adressa*. s. 48.
4. ↑  Digitalarkivet. «Knut Halvorsen - Kommunal folketelling 1934 for 1660 Strinda herred - Digitalarkivet - Arkivverket». *digitalarkivet.arkivverket.no* **(norsk nynorsk)**. Besøkt 3. juni 2017.
5. ↑  «Katalog Høstutstillingen 2003, s.17» (PDF). Høstutstillingen. 2003. Arkivert fra originalen (PDF) 24. mars 2016. Besøkt 4. august 2021.
6. ↑  «Debutant på 73 år». *Adressa*. 26. august 2003. «Etter et 73 år langt liv som lærer, gallerist og kunstner, er Knut Halvorsen i Buvika for første gang antatt på Høstutstillingen.»
7. ↑  «Jubilerer og stiller ut i Arktica - «Begge Håkon-an» Samisk inspirasjon». *Adressa*. 5. november 2009. s. 42.
8. ↑  «Åpent i verkstedet». *Sør-Trøndelag*. 2015. s. 46.
9. ↑  «Hus på flyttefot». *www.avisa-st.no*. 22. januar 2008. Besøkt 1. juni 2017.
10. ↑  «Slekters gang» (PDF). *Menighetsblad for Skaun, Buvika og Børsa*. 2012. s. 11. [*død lenke*]
11. ↑  «NRK TV - Se Norge Rundt» **(norsk)**. Besøkt 3. juni 2017.
12. ↑  «Krydret sommer i Arktica». *adressa.no*. 23. juni 2004. Besøkt 3. juni 2017.

Eksterne lenker
---------------

* NRK Nett-TV: Innslag på Norge Rundt i 1978

|  |  |
| --- | --- |
| Oppslagsverk/autoritetsdata | Wikistrinda **·** Historisk befolkningsregister **·** Geni
 |